《闻太母还舆喜极成歌》
宋代·黄公度

呜呼祸变稔前朝，都城千雉摧天骄。翠华北征沙漠遥，六宫万里从翚褕。

我皇龙飞守宗祧，周宣汉武见今朝。问安视膳阻夙宵，位极万乘心何聊。

大哉圣孝回天眷，万类革心非革面。天边驿骑急星电，传报騩舆涉淮甸。

小臣喜极手欲抃，朝坤一夜欢声遍。遥想千官会星弁，拜舞称觞长乐殿。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。